Ai 8 di
Març a Morlaix si son tignûts i stâts gjenerâi de Bretagne
clamâts adun dal moviment dai Bonnets rouges, là che a àn
partecipât passe 5 mil personis. Intant de iniziative a son stadis
presentadis lis undis rivendicazions svilupadis dal moviment in
chescj mês di mobilitazions e su la fonde di uns 15 mil tescj fats
rivâ di citadins e realtâts associativis de Bretagne. Lis primis
cuatri a jerin za part de cjarte fondative dai Bonnets rouges e a son
leadis al cjamp economic, ven a dî: mantignî gratuite la rêt
stradâl bretone e abolî in maniere definitive la ecotasse sui
traspuarts, sbassâ la burocrazie par favorî il svilup economic,
meti fin aes distorsions de concorince in Europe, e svicinâ al
teritori lis decisions su le economie. A chestis si zontin trê
rivendicazions storichis dai moviments nazionalitaris, o sei di
uficializâ la lenghe bretone, di infuartî l’autoguvier e unificâ
dal pont di viste aministratîf la Bretagne cu la union dal
dipartiment de Loire Atlantiche, e di indotâ la Bretagne di un
sisteme audiovisîf propri. Chei altris ponts dal document o son po:
svilupâ infrastruturis e sistemis alternatîfs di traspuarts che no
penalizin la Bretagne, afidâ ae Bretagne la gjestion de rêt
energjetiche di infuartî cul svilup des energjiis rinovabilis,
favorî e infuartî lis politichis di comunitât, e svicinâ al
teritori il sisteme finanziari.
Font:
Agence Bretagne Presse, 09/03/14
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn fra_Latn